溫泉宮行
作者：王建
朝代：唐

paragraphs: 十月一日天子來，青繩御路無塵埃。
宮前內裏湯各別，每箇白玉芙蓉開。
朝元閣向山上起，城繞青山龍暖水。
夜開金殿看星河，宮女知更月明裏。
武皇得仙王母去，山雞晝鳴宮中樹。
溫泉決決出宮流，宮使年年修玉樓。
禁兵去盡無射獵，日西麋鹿登城頭。
棃園弟子偷曲譜，頭白人間教歌舞。